|  |  |
| --- | --- |
|  | DEN NORSKE KIRKE  Averøy kirkelige fellesråd |

**HØRING**

**VEDRØRENDE ENDRING AV GRAVPLASSVEDTEKTENE I AVERØY**

**Hjemlet i lov av 7.juni 1996 nr.32 om gravplasser, kremasjon og gravferd (gravferdsloven), § 21.**

**Gjeldende vedtekter:**

**Vedtatt av Averøy kirkelige fellesråd 30. november 2017**

Godkjent av Møre bispedømme: 24. januar 2018

Se vedlagt høringsbrev for informasjon vedr. endringer av gjeldende vedtekter og informasjon om selve høringen.

Nedenfor følger vedtatt forslag til nye gravplassvedtekter for Averøy:

**FORSKRIFT OM GRAVPLASSVEDTEKTER FOR AVERØY KOMMUNE, MØRE OG ROMSDAL**

Forhåndsgodkjent av Averøy kirkelig fellesråd 2. april 2025 med hjemmel i lov av 7. juni 1996 nr. 32 om gravplasser, kremasjon og gravferd (gravplassloven) § 21 første avsnitt, § 8 første avsnitt og § 14 første avsnitt og forskrift til lov om gravplasser, kremasjon og gravferd av 10. januar 1997 nr. 16 (gravplassforskriften) § 15a fjerde avsnitt.

Godkjent av Statsforvalteren i Vestfold og Telemark …… (dato), jf. lov av 7. juni 1996 nr. 32 om gravplasser, kremasjon og gravferd (gravplassloven) § 21 første avsnitt.

**§ 1 Definisjoner**

* Gravplassmyndighet: Averøy kirkelige fellesråd
* Frigrav: Tildelt grav som ansvarlig for grav råder over uten avgift i fredningstiden.
* Festet grav: Grav som det er inngått eller fornyet festeavtale for.
* Festet gravsted: Flere kistegraver som er festet sammen.
* Ordinær urnegrav: Grav til askeurne med plass til fire urner.
* Urnegrav i minnelund: Grav til askeurne i minnelund med plass til én urne.
* Kistegrav: Grav som ivaretar forskriftens krav til størrelse for gravlegging av kister. I en kistegrav kan det også gravlegges urner.
* Fredningstid: Tidsrom fra siste gravlegging til graven kan tas i bruk igjen til ny gravlegging.
* Festetid: Tiden det er avtalt å feste en grav for.
* Gravansvarlig: Den som er ansvarlig for en tilvist grav.
* Fester: Den som står som part i en festeavtale.
* Anonym minnelund: Gravfelt for anonyme graver. Feltet kan ha et felles minnesmerke uten opplysninger om hvem som er gravlagt. Dette tilbudet har vi ikke i Averøy pr i dag
* Navnet minnelund: Gravfelt med felles minnesmerke med navn og data på de som er gravlagt der.

**Ny § 2 Ferdsel på gravplassene**

Besøkende skal så vidt mulig ferdes gående, jf. gravplassforskriften § 9 annet avsnitt. Gravplassmyndigheten kan etter søknad gi kjøretillatelse ved dokumentert sykdom/forflytningshemming. All kjøring skal skje ekstra hensynsfullt.

**§ 3 Gravplasstilhørighet**

Avdøde personer innen kommunen kan gravlegges på hvilken som helst av gravplassene i kommunen.

De har rett til fri grav dersom graven er tilvist. Retten til utvidet frigravsperiode er nærmere regulert i gravplassforskriften § 16 første avsnitt og gravplassforskriften § 18 andre avsnitt.

Avdøde personer som på grunn av sykdom eller alderdom har bodd i en annen kommune mot slutten av livet, betraktes på samme måte som kommunens egne innbyggere og har rett til fri grav dersom graven er tilvist.

Avdøde personer fra andre kommuner kan gravlegges i kommunen mot at kostnadene ved gravferden og avgift som ved feste av grav betales.

**§ 4 Fredningstid**

Fredningstid er minst 20 år.

**§ 5 Feste av grav med mer**

Når kistegrav uten dobbel dybde skal tas i bruk, er det anledning til å feste en grav ved siden av, og etter søknad til gravplassmyndigheten for en ekstra grav i tillegg når behovet tilsier det. Disse gravene utgjør da ett gravsted.

Ved bruk av ordinær urnegrav, kan det ikke festes en grav ved siden av.

Ved feste av grav ved siden av den kistegraven som tas i bruk, er festetiden 20 år.

Når festetiden/fredningstiden er ute, kan graven/gravstedet festes for nye 10 år. Når det er gått 60 år etter siste gravlegging, kan festet ikke fornyes uten etter spesielt samtykke fra gravplassmyndigheten. I god tid før festetiden er ute skal festeren varsles.

Er festet ikke blitt fornyet innen seks måneder etter forfall, faller graven eller gravstedet tilbake til gravplassen.

Innbetalt festeavgift betales kun tilbake hvis tilbakebetaling følger av bindende rettsregler eller det foreligger særlige grunner.

Ingen kan gravlegges i en grav uten gravansvarliges eller festerens samtykke. Dersom gravansvarliges eller festerens samtykke til bruk av grav ikke kan innhentes, kan gravplassmyndigheten ta avgjørelse om gravlegging.

Festeavgiften fastsettes av kommunen etter forslag fra fellesrådet. Det er ulik sats på festeavgift for kistegrav, ordinær urnegrav og urnegrav i minnelund. Festeavgift betales forskuddsvis for hele festetiden.

Fester plikter å melde adresseforandring.

**§ 6 Grav og gravminne**

Ved åpning av grav kan jord legges på omkringliggende graver og gravutstyr midlertidig flyttes. Gravplassmyndigheten sørger for istandsetting igjen og vil dertil sørge for at graven blir planert og tilsådd med gress etter gravlegging. Montering av gravminne kan først skje etter at gravplassmyndigheten har godkjent gravminnet og merket stedet der det skal stå. Gravminne på urnegrav kan settes opp umiddelbart etter urnenedsettelsen. I påvente av gravminne ordner gravplassmyndigheten med et merke hvor avdødes navn settes på.

På nytt, festet gravsted plasseres gravminnet i bakkant av den første graven som tas i bruk, og blir stående der for godt.

Fester har ansvar for at gravminnet er sikret og vedlikeholdt iht gjeldende forskrift.

Gravminnets størrelse er definert i gravplassforskriften § 23. Ut over

de generelle bestemmelsenesom der er nevnt, har Averøy

kirkelig fellesråd med hjemmel i §23, 3. ledd fastsatt følgende praksis:

* For gravminne på gravfelt som er beregnet for enkeltgraver eller graver beregnet for gravlegging i to høyder (dobbel dybde) gjelder dimensjoner på gravminne som nevnt i gravplassforskriften § 23, 2. ledd. (bredde inntil 75 cm)
* For gravminne som er felles for to eller flere graver (gravsted) gjelder dimensjoner på gravminne som nevnt i gravplassforskriften § 23, 1. ledd. (bredde inntil 85 cm)

**§ 7 Plantefelt**

Foran gravminnet er det anledning til å opparbeide et plantefelt i høyde med bakken omkring. Det må ikke være bredere enn gravminnets bredde, men kan i alle tilfeller være opp til 60 cm bredt. Det kan ikke stikke lengre fram enn 60 cm, målt fra gravminnets bakkant. Det kan ikke plantes vekster som overstiger gravminnets høyde eller går utover plantefeltet.

I plantefeltet er det anledning til å sette ned dekorgjenstander og sorguttrykk, så lenge de ikke er til sjenanse, gjør driften av gravplassen vanskelig (åpning av grav, gressklipping med mer), eller utgjør en brannfare i kombinasjon med tenning av lys, jf. neste avsnitt.

Det er ikke anledning til å benytte stearinlys på gravplassene, men elektriske lys, oljelampe ol er ok når dette er innenfor gjeldende regler om brannvern. Lykter og lys må være tilstrekkelig festet, f.eks. med jordspyd, eller ha en egenvekt som gjør at de ikke kommer på avveie.

Lys og andre løse dekorgjenstander skal fjernes etter bruk. Lys og lykter som inneholder elektroniske komponenter skal kastes i egne dunker for elektronisk avfall. Det er ikke anledning til å sette utstyr og pyntegjenstander bak eller på siden av gravminnet, da dette skaper hindringer for gravplassdriften.

Det gis anledning til å ramme inn plantefeltet med delt steinkant med jevne overflater eller bedplate som flukter med terrenget omkring. Bedplate og fundament for gravminne skal ikke henge sammen.

Dersom det ikke er aktuelt å ha plantefelt, skal det være gressbakke på alle sider av gravminnet.

Det er ikke anledning til å ramme inn graven med hekk eller andre materialer.

Privat bruk av sprøytemidler er ikke tillatt på gravplassen.

**§ 8 Plantemateriale**

Planter, kranser og liknende materiale som brukes ved gravferd eller ved pynting av grav og som ender som avfall, skal i sin helhet være kompostérbart.

**§ 9 Stell av grav**

Enhver gravansvarlig eller fester har rett og plikt til å stelle den graven vedkommende har ansvar for. Plantefelt som ikke beplantes eller stelles skal tilsåes av gravansvarlig eller fester, eller bli tilsådd av gravplassmyndigheten.

Gravansvarlig eller fester plikter å holde gravminnet sikret og i forsvarlig stand.

Gravansvarlig eller fester kan inngå avtale med kirkelig fellesråd, eller den som gis tillatelse til det etter § 13, om beplantning og stell av grav samt montering, sikring og vedlikehold av gravminnet. Slik avtale fritar ikke gravansvarlig eller fester for det ansvar vedkommende har etter de til enhver tid gjeldende bestemmelser.

**§ 10 Navnet minnelund**

Ved gravlegging i navnet minnelund påføres kun navn og data til avdøde, på navneplate på felles minnesmerke fastsatt av gravplassmyndigheten. Personlig uttrykk gjennom symbol eller minneord tillates ikke.

Graver i navnet minnelund kan festes i inntil 40 år etter fredningstiden, I særskilte tilfeller kan det søkes om ytterligere forlengelse av festetiden. Fester gis ikke anledning til å gjenbruke graven.

Lokal gravplassmyndighet tillater symbolsk flytting av navn til minnelunden, under forutsetning av at eksisterende skilt har ledig plass til ett navn til.

I navnet minnelund kan det festes en grav i tillegg (reservering) når en grav tas i bruk, mot at det betales en festeavgift fra det tidspunkt første grav tas i bruk. Ved feste av grav i tillegg, vil ikke nødvendigvis gravene komme ved siden av hverandre, men som navneplater under hverandre eller som to navn på samme navneplate.

Avgift for bruk av navnet minnelund betales fra det tidspunktet graven tas i bruk.

Gravplassmyndigheten har ansvar for felles beplantning og stell i minnelunden. Det er ikke anledning til å opparbeide eget plantefelt for grav i minnelund. Det kan legges ned blomster og tennes gravlys, så lenge dette er innenfor gjeldende regler om brannvern, på sted anvist av gravplassmyndigheten.

**§ 11. Bårerom**

Bårerom stilles til disposisjon for den som sørger for gravferden av gravplassmyndigheten, og skal bare brukes til oppbevaring av den døde. Ingen har adgang uten tillatelse. Syning kan bare finne sted etter samtykke fra den som sørger for gravferden, og er de ansatte uvedkommende.

**§ 12. Næringsvirksomhet**

Næringsdrivende som ønsker å drive virksomhet på gravplassen skal innhente tillatelse fra gravplassmyndigheten. Tillatelsen kan tilbakekalles dersom vedkommende ikke retter seg etter de regler som gjelder. Slik virksomhet kan bare omfatte montering, sikring og vedlikehold av gravminner og beplantning og stell av graver.

**§ 13. Arbeid på gravplassene**

Anleggs- og vedlikeholdsarbeid skal skje hverdager i arbeidstiden (kl. 07:00-17:00) og må ikke utføres på søndager, helligdager eller offentlige høytidsdager. Intet arbeid på gravplassen må være til sjenanse for seremonier eller rituelle handlinger på gravplass eller i bygning på gravplass. Næringsdrivende kan kun kjøre på gravplassen i den grad det er nødvendig for å utføre arbeidet. Slik kjøring skal skje ekstra hensynsfullt.

**§ 14. Dispensasjon fra vedtektene**

Gravplassmyndigheten kan i særlige tilfeller og innenfor rammen av gravplassloven og gjeldende forskrifter fravike §§ 5, 6 og 7 i vedtektene.

**§ 15. Ikrafttredelse og opphevelse av eldre vedtekter**

**Forskriften trer i kraft 30 dager fra kunngjøring i Norsk Lovtidend. Fra samme tid oppheves vedtektene, vedtatt i Averøy kirkelige fellesråd 30. november 2017 for gravplassene i Averøy, Møre og Romsdal fylke**